CELEX: 32018R0211
Language: el
Date: 2017-11-21 00:00:00
Title: Κατ' εξουσιοδότηση κανονισμός (ΕΕ) 2018/211 της Επιτροπής, της 21ης Νοεμβρίου 2017, σχετικά με τη θέσπιση σχεδίου απορρίψεων όσον αφορά τον σολομό στη Βαλτική θάλασσα

14.2.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 41/1
            
         ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2018/211 ΤΗΣ ΕΠΙΤΡΟΠΉΣ
   της 21ης Νοεμβρίου 2017
   σχετικά με τη θέσπιση σχεδίου απορρίψεων όσον αφορά τον σολομό στη Βαλτική θάλασσα
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, σχετικά με την κοινή αλιευτική πολιτική, την τροποποίηση των κανονισμών του Συμβουλίου (ΕΚ) αριθ. 1954/2003 και (ΕΚ) αριθ. 1224/2009 και την κατάργηση των κανονισμών του Συμβουλίου (ΕΚ) αριθ. 2371/2002 και (ΕΚ) αριθ. 639/2004 και της απόφασης 2004/585/ΕΚ του Συμβουλίου (1), και ιδίως το άρθρο 15 παράγραφος 6,
   Εκτιμώντας τα ακόλουθα:
   
               (1)
            
            
               Ο κανονισμός (ΕΕ) αριθ. 1380/2013 αποσκοπεί στην προοδευτική εξάλειψη των απορρίψεων σε όλους τους τύπους αλιείας της Ένωσης μέσω της θέσπισης υποχρέωσης εκφόρτωσης για τα αλιεύματα ειδών που υπόκεινται σε όρια αλιευμάτων.
            
         
               (2)
            
            
               Σύμφωνα με το άρθρο 15 παράγραφος 1 στοιχείο α) του κανονισμού (ΕΕ) αριθ. 1380/2013, η υποχρέωση εκφόρτωσης εφαρμόζεται στην αλιεία σολομού από την 1η Ιανουαρίου 2015.
            
         
               (3)
            
            
               Το άρθρο 15 παράγραφος 6 του κανονισμού (ΕΕ) αριθ. 1380/2013 εξουσιοδοτεί την Επιτροπή, ελλείψει πολυετών σχεδίων θεσπισθέντων σύμφωνα με το άρθρο 9 του εν λόγω κανονισμού, να θεσπίσει σχέδιο απορρίψεων που προσδιορίζει τις λεπτομέρειες εφαρμογής της υποχρέωσης εκφόρτωσης, για αρχική περίοδο τριών ετών, η οποία μπορεί να ανανεωθεί για μία ακόμη περίοδο τριών ετών. Τα εν λόγω σχέδια απορρίψεων θα πρέπει να θεσπίζονται βάσει κοινών συστάσεων που καταρτίζονται από τα κράτη μέλη, σε συνεννόηση με τα οικεία γνωμοδοτικά συμβούλια.
            
         
               (4)
            
            
               Ο κατ' εξουσιοδότηση κανονισμός (ΕΕ) αριθ. 1396/2014 της Επιτροπής (2) θέσπισε σχέδιο απορρίψεων όσον αφορά την αλιεία σολομού, ρέγγας, παπαλίνας και γάδου στη Βαλτική θάλασσα. Στο εν λόγω σχέδιο απορρίψεων περιλαμβάνεται, μεταξύ άλλων, εξαίρεση από την υποχρέωση εκφόρτωσης για τον γάδο και τον σολομό λόγω αποδεδειγμένα υψηλών ποσοστών επιβίωσης αυτών των ειδών, όπως προβλέπεται στο άρθρο 15 παράγραφος 4 στοιχείο β) του κανονισμού (ΕΕ) αριθ. 1380/2013. Η ισχύς του κανονισμού (ΕΕ) αριθ. 1396/2014 λήγει στις 31 Δεκεμβρίου 2017.
            
         
               (5)
            
            
               Με τον κανονισμό (ΕΕ) 2016/1139 του Ευρωπαϊκού Κοινοβουλίου και του Συμβουλίου (3) θεσπίζεται πολυετές σχέδιο όσον αφορά ορισμένους τύπους αλιείας στη Βαλτική θάλασσα για τον γάδο, τη ρέγγα και την παπαλίνα. Το εν λόγω πολυετές σχέδιο δεν καλύπτει τα αποθέματα σολομού και την αλιεία στη Βαλτική θάλασσα για το εν λόγω απόθεμα.
            
         
               (6)
            
            
               Ελλείψει πολυετούς σχεδίου που εφαρμόζεται στα αποθέματα σολομού και στην αλιεία στη Βαλτική θάλασσα για το εν λόγω απόθεμα, οι λεπτομέρειες εφαρμογής της υποχρέωσης εκφόρτωσης μετά τη λήξη ισχύος του κανονισμού (ΕΕ) αριθ. 1396/2014 πρέπει να θεσπιστούν στο πλαίσιο ενός νέου σχεδίου απορρίψεων βάσει κοινής σύστασης που υποβλήθηκε από τα κράτη μέλη.
            
         
               (7)
            
            
               Η Δανία, η Γερμανία, η Εσθονία, η Λετονία, η Λιθουανία, η Πολωνία, η Φινλανδία και η Σουηδία έχουν άμεσο συμφέρον διαχείρισης της αλιείας στη Βαλτική θάλασσα. Στις 31 Μαΐου 2017 τα εν λόγω κράτη μέλη υπέβαλαν κοινή σύσταση (4) στην Επιτροπή, κατόπιν διαβούλευσης με το γνωμοδοτικό συμβούλιο για τη Βαλτική θάλασσα. Αρμόδιοι επιστημονικοί φορείς συνέβαλαν σε επιστημονικό επίπεδο.
            
         
               (8)
            
            
               Η κοινή σύσταση προτείνει ότι η εξαίρεση από την υποχρέωση εκφόρτωσης για τον σολομό που αλιεύεται με δίχτυα-παγίδες (νταλιάνια), με κιούρτους και κοφινέλλα, με βολκούς και με δίχτυα-ενέδρες, η οποία προβλέπεται στον κανονισμό (ΕΕ) αριθ. 1396/2014, θα πρέπει να εξακολουθήσει να εφαρμόζεται μετά τις 31 Δεκεμβρίου 2017.
            
         
               (9)
            
            
               Η κοινή σύσταση βασίζεται σε επιστημονικά στοιχεία όσον αφορά τα υψηλά ποσοστά επιβίωσης, που παρασχέθηκαν από το φόρουμ για την αλιεία στη Βαλτική θάλασσα (BALTFISH) και εξετάστηκαν από την Επιστημονική, Τεχνική και Οικονομική Επιτροπή Αλιείας (ΕΤΟΕΑ). Η ΕΤΟΕΑ κατέληξε στο συμπέρασμα πως, δεδομένου ότι τα εν λόγω εργαλεία λειτουργούν παγιδεύοντας τους ιχθύς εντός μιας στατικής διάταξης διχτυών, σε αντίθεση π.χ. με τα δίχτυα εμπλοκής ή τα αγκίστρια, μπορεί εύλογα να υποτεθεί ότι η θνησιμότητα λόγω των εργαλείων αυτών θα είναι επίσης χαμηλή.
            
         
               (10)
            
            
               Τα μέτρα που προτάθηκαν με την κοινή σύσταση συνάδουν με το άρθρο 15 παράγραφος 6 του κανονισμού (ΕΕ) αριθ. 1380/2013 και, ως εκ τούτου, σύμφωνα με το άρθρο 18 παράγραφος 3 του κανονισμού (ΕΕ) αριθ. 1380/2013, θα πρέπει να περιληφθούν στον παρόντα κανονισμό.
            
         
               (11)
            
            
               Δεδομένου ότι η ισχύς του κανονισμού (ΕΕ) αριθ. 1396/2014 λήγει στις 31 Δεκεμβρίου 2017, ο παρών κανονισμός θα πρέπει να εφαρμοστεί από την 1η Ιανουαρίου 2018,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Αντικείμενο και πεδίο εφαρμογής
   Ο παρών κανονισμός προσδιορίζει τις λεπτομέρειες εφαρμογής της υποχρέωσης εκφόρτωσης όσον αφορά τον σολομό που αλιεύεται στο πλαίσιο της αλιείας σολομού, ρέγγας, παπαλίνας και γάδου στη Βαλτική θάλασσα.
   Άρθρο 2
   Ορισμοί
   Για τους σκοπούς του παρόντος κανονισμού, ισχύουν οι ακόλουθοι ορισμοί:
   1)   «Βαλτική θάλασσα»: οι διαιρέσεις ICES IIIb, IIIc και IIId, όπως προσδιορίζονται στο παράρτημα III του κανονισμού (ΕΚ) αριθ. 218/2009 του Ευρωπαϊκού Κοινοβουλίου και του Συμβουλίου (5).
   Άρθρο 3
   Εξαίρεση που αφορά το ποσοστό επιβίωσης
   1.   Κατά παρέκκλιση από το άρθρο 15 παράγραφος 1 του κανονισμού (ΕΕ) αριθ. 1380/2013, η υποχρέωση εκφόρτωσης δεν εφαρμόζεται στον σολομό που αλιεύεται με δίχτυα-παγίδες (νταλιάνια), με κιούρτους και κοφινέλλα, με βολκούς και με δίχτυα-ενέδρες.
   2.   Ο σολομός που αλιεύεται χωρίς διαθέσιμη ποσόστωση ή κάτω του ελάχιστου μεγέθους αναφοράς διατήρησης υπό τις περιστάσεις που αναφέρονται στην παράγραφο 1 ελευθερώνεται στη θάλασσα.
   Άρθρο 4
   Έναρξη ισχύος
   Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Ιανουαρίου 2018 έως τις 31 Δεκεμβρίου 2020.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 21 Νοεμβρίου 2017.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 354 της 28.1.2013, σ. 22.
   
      (2)  Κατ' εξουσιοδότηση κανονισμός (ΕΕ) αριθ. 1396/2014 της Επιτροπής, της 20ής Οκτωβρίου 2014, για τη θέσπιση σχεδίου απορρίψεων στη Βαλτική θάλασσα (ΕΕ L 370 της 30.12.2014, σ. 40).
   
      (3)  Κανονισμός (ΕΕ) 2016/1139 του Ευρωπαϊκού Κοινοβουλίου και του Συμβουλίου, της 6ης Ιουλίου 2016, για τη θέσπιση πολυετούς σχεδίου για τα αποθέματα γάδου, ρέγγας και παπαλίνας της Βαλτικής θάλασσας και για τις αλιευτικές δραστηριότητες εκμετάλλευσης των εν λόγω αποθεμάτων, για την τροποποίηση του κανονισμού (ΕΚ) αριθ. 2187/2005 του Συμβουλίου και για την κατάργηση του κανονισμού (ΕΚ) αριθ. 1098/2007 του Συμβουλίου (ΕΕ L 191 της 15.7.2016, σ. 1).
   
      (4)  «Κοινή σύσταση της ομάδας υψηλού επιπέδου BALTFISH σχετικά με συνοπτικό σχέδιο απορρίψεων στη Βαλτική θάλασσα», που διαβιβάστηκε στις 27 Μαΐου 2014 και στις 31 Μαΐου 2017.
   
      (5)  Κανονισμός (ΕΚ) αριθ. 218/2009 του Ευρωπαϊκού Κοινοβουλίου και του Συμβουλίου, της 11ης Μαρτίου 2009, σχετικά με την υποβολή στατιστικών για τις ονομαστικές αλιεύσεις από τα κράτη μέλη που αλιεύουν στο Βορειοανατολικό Ατλαντικό (ΕΕ L 87 της 31.3.2009, σ. 70).